ສະຫະລັດເສຍ ຄະແນນສິນເຊື່ອ ເປັນເທື່ອທໍາອິດ
ອົງການໃຫ້ຄະແນນສິນເຊື່ອ S&P ລົດລະດັບ ຄະແນນສິນເຊື່ອ ຂອງສະຫະລັດລົງ ເປັນຄັ້ງທໍາອິດ ຈາກ AAA ມາເປັນ AA+.
ອົງການໃຫ້ຄະແນນສິນເຊື່ອ Standard & Poor’s ໄດ້ລົດລະດັບຄະແນນສິນເຊື່ອຂອງສະຫະລັດລົງເປັນຄັ້ງທໍາອິດທີ່ບໍ່ເຄີຍມີມາກ່ອນ ຈາກລະດັບສູງສຸດ 3A ລົງມາເປັນ 2A ບວກ ຫລື 2A-Plusນັ້ນ ອົງການໃຫ້ຄະແນນສິນເຊື່ອ S&P ກ່າວວ່າ ຕົນຫລຸດຄະແນນລົງກໍເພາະວ່າ ແຜນການລົດການຂາດດູນງົບປະມານທີ່ລັດຖະສະພາສະຫະລັດໄດ້ຮັບຜ່ານໃນວັນອັງຄານຜ່ານມານີ້ ບໍ່ໄດ້ດໍາເນີນໄປຫລາຍພໍເພື່ອຈະເຮັດໃຫ້ສະຖານະການດ້ານໜີ້ສິນຂອງຊາດທຸ່ນທ່ຽງນັ້ນ ອົງການດັ່ງກ່າວເວົ້າຕື່ມວ່າ ການລົດລະດັບຄະແນນສິນເຊື່ອໃນວັນສຸກວານນີ້ ສະທ້ອນໃຫ້ ເຫັນທັດສະນະຂອງຕົນທີ່ວ່າ ປະສິດທິພາບ ສະຖຽນລະພາບແລະຄວາມພໍທີ່ຈະທໍານາຍໄດ້ ການວາງນະໂຍບາຍແລະພວກສະຖາບັນການເມືອງຕ່າງໆຂອງອະເມຣິກັນໄດ້ອ່ອນແອລົງ ຢ່າງຫລວງຫລາຍກວ່າທີ່ຕົນໄດ້ຄາດຄິດໄວ້ລ່ວງໜ້າເມື່ອຫລາຍເດືອນຜ່ານ ມານັ້ນ ແລະເວົ້າຕື່ມວ່າຄວາມອ່ອນແອລົງນີ້ມີຂຶ້ນໃນຂະນະການທ້າທາຍຕ່າງໆໃນດ້ານງົບ ປະມານປະຈໍາປີແລະເສດຖະກິດທີ່ພວມດໍາເນີນໄປນັ້ນ ອົງການ S&P ກ່າວວ່າ ພາບພົດກ່ຽວກັບການໃຫ້ຄະແນນສິນເຊື່ອຄັ້ງໃໝ່ແມ່ນຢູ່ໃນທາງ ລົບ ຊຶ່ງໝາຍຄວາມວ່າການລົດລະດັບຄະແນນສິນເຊື່ອອີກຄັ້ງໃໝ່ສາມາດມີຂຶ້ນໄດ້ພາຍໃນ ອີກ 2 ປີຕໍ່ໜ້ານີ້ ກະຊວງການເງິນຂອງສະຫະລັດເອີ້ນການຕັດສິນໃນອົງການ S&P ນັ້ນວ່າ ມີຈຸດບົກພ່ອງ ໂດຍກ່າວວ່າ ອົງການດັ່ງກ່າວໄດ້ທໍາຄວາມຜິດມາເປັນຈໍານວນ 2 ພັນຕື້ໂດລາໃນການຄາດ ຄະເນຫລຸມງົບປະມານຂອງສະຫະລັດນັ້ນ ຊຶ່ງທາງອົງການ S&P ກໍໄດ້ຍອມຮັບວ່າມີຄວາມ ຜິດພາດ ແຕ່ຢືນຢັດຢູ່ໃນການຕັດສິນໃຈຂອງຕົນ ປະທານາທິບໍດີບາຣັກໂອບາມາ ແລະລັດຖະສະພາສະຫະລັດໄດ້ບັນລຸຂໍ້ຕົກລົງກັນໃນເວລາ ພຽງບໍ່ເທົ່າໃດຊົ່ວໂມງກ່ອນຮອດວັນເສ້ນຕາຍໃນວັນອັງຄານຜ່ານມາ ເພື່ອເພີມລະດັບໜີ້ ສິນທີ່ສະຫະລັດສາມາດກູ້ຢືມໄດ້ເຖິງຈໍານວນ 14 ພັນ 300ຕື້ໂດລາ ແລະເພື່ອຫລີກລ້ຽງ ສະຖານະການທ່ີລັດຖະບານບໍ່ສາມາດຈ່າຍພັນທະໜີ້ສິນຂອງຕົນໄດ້ນັ້ນ ຂໍ້ຕົກລົງກັນດັ່ງ ກ່າວຮຽກຮ້ອງໃຫ້ລົດການຂາດດູນງົບປະມານລົງຈໍານວນຫລາຍກວ່າ 2 ພັນຕື້ໂດລາໃນ ລະຍະ 10 ປີຕໍ່ໜ້ານີ້ ຊຶ່ງທາງອົງການS&P ຮຽກຮ້ອງໃຫ້ປະຢັດເງິນໄວ້ຕື່ມອີກ 4 ພັນຕື້ ໂດລານັ້ນ